text: Клічко запрасіў Папу Рымскага наведаць Кіеў
  15.03.2022 / 21:16
  Мэр украінскай сталіцы лічыць, што прысутнасць у Кіеве пантыфіка дапаможа ўратаваць людзей.
  Папа Рымскі Францішак. Фота: АР.
  Мэр Кіева Віталій Клічко напісаў Папе Рымскаму Францішку ліст з запрашэннем наведаць украінскую сталіцу. На думку Клічко, прысутнасць сусветных рэлігійных лідараў у Кіеве — ключ да выратавання жыццёў людзей і руху да міру як у самім горадзе, так і ва Украіне і ва ўсім свеце, піша ncronline.com.
  У лісце, доступ да якога атрымалі журналісты, сказана, што калі асабісты візіт пантыфіка немагчымы, можна было б хаця б зладзіць відэаканферэнцыю з украінскім бокам. Магчыма, адным з удзельнікаў такой канферэнцыі мог бы стаць украінскі прэзідэнт Уладзімір Зяленскі.
  Клічко заклікае пантыфіка падтрымаць Украіну ў цяжкі час: «Мы просім вас як духоўнага лідара прадэманстраваць ваша спачуванне і быць салідарным з украінскім народам праз сумесны заклік да міра».
  Прэс-служба Ватыкана пацвердзіла атрыманне ліста і распавяла ў заяве, што Папа Рымскі Францішак прымае вельмі блізка «пакуты горада, яго жыхароў, тых, хто быў вымушаны адтуль з'ехаць, і тых, хто ім кіруе».